SPOROČILO ZA JAVN OST

**383. dopisna seja Vlade Republike Slovenije**

30. maj 2022

**Vlada izdala Uredbo o izvajanju Zakona o stanovanjski jamstveni shemi za mlade**

Vlada je izdala Uredbo o izvajanju Zakona o stanovanjski jamstveni shemi za mlade in jo objavi v Uradnem listu Republike Slovenije.

Državni zbor je 6. aprila 2022 na predlog skupine poslancev sprejel Zakon o stanovanjski jamstveni shemi za mlade, ki predvideva sprejem vladne uredbe, v kateri se podrobneje opredeli merila, pogoje in postopek za pridobitev jamstev, zastavno pravico na nepremičnini, določi navodila za poročanje in postopke za vodenje jamstev, način in roke plačila nadomestila za pripravo in vodenje jamstva, obseg in način izvajanja pooblastila Slovenske izvozne in razvojne banke, način poročanja Slovenske izvozne in razvojne banke Ministrstvu za finance, izvajanje pooblastil Finančne uprave Republike Slovenije, nadomestilo Slovenski izvozni in razvojni banki in nadzor nad izvajanjem zakona. Pogoji in upravičenci do jamstva države za stanovanjske kredite izhajajo že iz določb zakona, uredba le podrobneje operacionalizira določbe zakona, da bodo izvedljivi v praksi.

Uredba določa nekatere pojme, podrobneje ureja dokumentacijo, s katero kreditojemalec dokazuje izpolnjevanje pogojev po zakonu, urejen je tudi prehod zastavne pravice na nepremičnini, ki je predmet financiranja, in morebitnih drugih stranskih pravic na državo v primeru unovčitve jamstva. Uredba podrobneje ureja tudi način določitve namena porabe kredita, podrobneje ureja postopek in pravila za dodelitev jamstvene kvote posamezni komercialni banki ter vsebino pogodbe o dodelitvi jamstvene sheme. Določa se tudi bistvene določbe kreditne pogodbe, saj kreditne pogodbe ne smejo presegati okvirjev, ki jih je določil zakon.

Vir: Ministrstvo za finance

**Vlada izdala uredbo o dopolnitvi uredbe o emisiji snovi in toplote pri odvajanju odpadnih voda v vode in javno kanalizacijo**

Vlada je izdala uredbo o dopolnitvi uredbe o emisiji snovi in toplote pri odvajanju odpadnih voda v vode in javno kanalizacijo. Z dopolnitvijo uredbe se uveljavlja določena izjema pri odvajanju toplotno izrabljene termalne vode v vodotok iz obstoječe naprave. V nekaterih primerih obstoječih naprav se namreč toplotno izrabljena termalna voda odvaja v vodotok, ki zlasti pozimi praktično nima pretoka ali pa je ta izjemno nizek, hkrati pa je tudi temperatura vode v vodotoku nizka. Posledično upravljavci te obstoječe naprave, kljub temu da je termalna voda toplotno izrabljena, ne morejo izpolniti vseh zahtev iz uredbe, ker je to tehnično neizvedljivo. Da se omogoči nadaljnje obratovanje teh naprav, se pod določenimi pogoji omogoči izjema od splošnih zahtev uredbe.

Vir: Ministrstvo za okolje in prostor

**Vlada potrdila predlog Nacionalnega programa za izvajanje Sklada za notranjo varnost v Republiki Sloveniji za obdobje 2021–2027**

Vlada Republike Slovenije je potrdila predlog Nacionalnega programa za izvajanje Sklada za notranjo varnost v Republiki Sloveniji za obdobje 2021–2027 in predlog Metodologije za vzpostavitev okvira smotrnosti za izvajanje Sklada za notranjo varnost (ISF) v Republiki Sloveniji za obdobje 2021–2027, ki ga Ministrstvo za notranje zadeve v formalno presojo posreduje Evropski komisiji.

Ključni uredbi za pripravo Nacionalnega programa za Sklad za notranjo varnost v Republiki Sloveniji za obdobje 2021–2027 (NP ISF) sta Uredba o skupnih določbah in Uredba o vzpostavitvi Sklada za notranjo varnost (Uredba ISF). Za Republiko Slovenijo znaša začetna dodelitev v okviru deljenega upravljanja za ISF 26.507.667,00 evrov, od tega 1.590.460,00 evrov za tehnično pomoč.

V skladu s 16. členom Uredbe ISF je Ministrstvo za notranje zadeve v sodelovanju s Policijo, Uradom Vlade Republike Slovenije za oskrbo in integracijo migrantov, Ministrstvom za obrambo – Upravo RS za zaščito in reševanje in nevladnimi organizacijami pripravilo predlog NP ISF, v skladu s 16. členom Uredbe o skupnih določbah pa Metodologijo za vzpostavitev okvira smotrnosti za izvajanje sklada ISF za obdobje 2021–2027. Namen slednje je spremljanje doseganja zastavljenih ciljev NP ISF skozi zastavljene mejnike (2024) za kazalnike učinka ter ciljne vrednosti (2029) za kazalnike učinka in kazalnike rezultata.

Cilj politike ISF je prispevati k zagotavljanju visoke ravni varnosti v Uniji, zlasti s preprečevanjem terorizma in radikalizacije, hudih kaznivih dejanj organiziranega kriminala in kibernetske kriminalitete. NP ISF je načrtovan v okviru specifičnih ciljev.

Vir: Ministrstvo za notranje zadeve

**Vlada se je seznanila z Letnim poročilom družbe DRI za leto 2021**

Vlada se je seznanila z Letnim poročilom družbe DRI upravljanje investicij, Družba za razvoj infrastrukture, d. o. o. za leto 2021, Konsolidiranim letnim poročilom skupine DRI za leto 2021 ter s sklepi nadzornega sveta družbe, sprejetimi ob obravnavi in potrditvi letnega poročila družbe ter konsolidiranega letnega poročila družbe..

Bilančni dobiček družbe DRI je na dan 31. 12. 2021 znašal 1.558.673,00 evrov in se v višini 779.336,50 evrov nameni za izplačilo udeležbe na dobičku ustanovitelju. Izplačilo udeležbe na dobičku se izvede v treh zaporednih mesečnih obrokih, pri čemer se prva dva obroka izplačata v višini 259.778,83 evrov, zadnji obrok pa v višini 259.778,84 evrov. Obroki se izplačajo od 20. do 25. dne v mesecu, v naslednjih treh mesecih po sprejemu tega sklepa. Preostanek dobička v višini v višini 779.336,50 evrov se razporedi v druge rezerve iz dobička družbe.

Vlada je prav tako podelila razrešnico poslovodstvu in nadzornemu svetu družbe DRI upravljanje investicij, Družba za razvoj infrastrukture, d. o. o. za poslovno leto 2021. Zahtevki iz odgovornosti za škodo se lahko uveljavljajo tudi proti osebam, ki jim je bila podeljena razrešnica.

Vir: Ministrstvo za infrastrukturo

**Soglasje vlade k Programu dela in finančnem načrtu Javnega gospodarskega zavoda Protokolarne storitve Republike Slovenije za leto 2022**

Vlada Republike Slovenije je na današnji dopisni seji dala soglasje k Programu dela in finančnemu načrtu Javnega gospodarskega zavoda Protokolarne storitve Republike Slovenije za leto 2022, ki ga je Upravni odbor Javnega gospodarskega zavoda Protokolarne storitve Republike Slovenije sprejel na svoji 15. dopisni seji dne 17. maja 2022.

Odlok o ustanovitvi Javnega gospodarskega zavoda Protokolarne storitve Republike Slovenije v 17. členu določa, da Vlada Republike Slovenije daje soglasje k letnemu programu dela in finančnemu načrtu Javnega gospodarskega zavoda Protokolarne storitve Republike Slovenije.

Iz Programa dela in finančnega načrta za leto 2022 je razvidno, da bo Javni gospodarski zavod Protokolarne storitve Republike Slovenije predvidoma ustvaril 10.290.045 evrov prihodkov in 10.036.370 evrov odhodkov. Tako bo načrtovana razlika med prihodki in odhodki znašala 253.675 evrov.

Temeljni cilji v letu 2022 so zagotavljanje vsega potrebnega za izvajanje protokolarnih in drugih dogodkov na najvišjem državnem nivoju, izvajanje tržne dejavnosti skladno z načrtom trženja, skrb za pravno formalo pravilnost poslovanja in za zaposlene.

Za opravljanje gospodarske javne službe je proračunsko financiranje za leto 2022 zagotovljeno na podlagi sklenjene pogodbe o proračunskem financiranju JGZ Brdo, sklenjene med zavodom in Generalnim sekretariatom Vlade RS. Planirani transfer v višini 4.520.000 evrov zagotavlja financiranje stroškov dela zavoda, stroškov obratovanja in tekočega vzdrževanja premoženja.

Pri izvajanju gospodarske javne službe organiziranja protokolarnih in drugih dogodkov za državne organe se v letu 2022 pričakuje nižje število dogodkov kot v letu 2021, predvsem iz naslova predsedovanja.

Cilj na področju tržne dejavnosti je zagotavljanje prihodka, ki zavodu omogoča razvoj in dolgoročno pokrivanje dela stroškov, ki bi jih sicer morala pokrivati gospodarska javna služba. V letu 2022 se pričakuje rast prihodkov tržne dejavnosti, predvsem zaradi ponovnega zagona Elegans hotela Brdo, ob predpostavki, da ne bo omejitev poslovanja zaradi epidemije.

Vir: Generalni sekretariat vlade

**Vlada v veljavni Načrt razvojnih programov uvrstila Gradnjo Centra starejših KO-RA, Ravne na Koroškem**

Vlada je v veljavni Načrt razvojnih programov 2022–2025 uvrstila nov projekt, in sicer Gradnjo Centra starejših KO-RA, Ravne na Koroškem.

Ocenjena vrednost investicije znaša 5.996.975,79 EUR z DDV. Priprava investicijske dokumentacije se je začela v letu 2021, sama izvedba investicije pa bo potekala v letih 2022 in 2023.

Namen investicije je zagotoviti ustrezne prostore za izvajanje institucionalne oskrbe za starejše od 65 let, s čimer bo zagotovljen bivalni standard, ki bo skladen s pravilniki in normativi, zagotovljeni pa bodo ustrezni prostorski pogoji, pogoji zasebnosti in udobnosti za stanovalce in uporabnike ter boljši in varnejši delovni pogoji za zaposlene.

Investicija predstavlja dograditev prostorov neto tlorisne površine 2.419,90 m2 s kapaciteto 25 postelj. Vsaka soba bo imela svojo kopalnico prirejeno z gibalno ovirane. Po dve sobi bosta imeli pred vhodom razširjen prostor, ki bo namenjen druženju. Sobe bodo orientirane na skupne bivalne prostore. V pritličju je predvidena kuhinja z ločenimi čistimi in umazanimi potmi, shrambami garderobami in direktnim dostopom do dostave ter ločenima dvigaloma iz kuhinje do vseh nadstropij. V kletnih prostorih so predvideni servisni in garderobni prostori.

Z izvedbo investicije se bo izboljšal bivalni standard stanovalcev, vzpostavile se bodo čiste in nečiste poti ter po potrebi sive in rdeče cone za preprečevanje širjenja nalezljivih bolezni, izboljšali pa se bodo tudi delovni pogoji za zaposlene.

Vir: Ministrstvo za delo, družino, socialne zadeve in enake možnosti

**Uvrstitev novega projekta »Novogradnja Gimnazije Šentvid« v veljavni Načrt razvojnih programov 2022-2025**

Vlada Republike Slovenije je sklenila, da se v veljavni Načrt razvojnih programov za obdobje 2022-2025 uvrsti novi projekt »Novogradnja Gimnazije Šentvid«. Novogradnja nove šolske stavbe gimnazije je nujna zaradi konstrukcijsko in potresno nevarnih obstoječih šolskih objektov, v katerih se danes izvaja pouk.

Uporabnika kompleksa petih šolskih stavb sta Gimnazija Šentvid in Osnovna šola Šentvid, poti učencev in dijakov se križajo, prostori so nefunkcionalni, obe šoli imata primanjkljaj prostora. Z načrtovano porušitvijo štirih objektov bo omogočena izvedba novogradnje šolske stavbe za potrebe gimnazije in novogradnja telovadnice za potrebe osnovne šole. Zagotovljeni bodo varni in sodobni prostorski pogoji za izvajanje pouka, stavba gimnazije bo prostorsko ločena od Osnovne šole Šentvid, slednja pa bo delovala v objektu, ki se ne ruši. Ustrezno bo urejen tudi zunanji šolski prostor, zagotovljene bodo varne poti v šolo, športne površine, podzemna in nadzemna parkirna mesta.

Ministrstvo za izobraževanje, znanost in šport (MIZŠ) in Mestna občina Ljubljana (MOL) sta solastnika celotnega šolskega kompleksa stavb, in sicer 51,50 odstotka je v lasti MIZŠ, 48,50 odstotka pa v lasti MOL, kar je izhodišče za nadaljnja financiranja skupnih delov investicije. Že tekom izdelave načrtov novogradnje bo izdelan predlog razdelitve lastništva po objektih.

Za reševanje prostorske problematike Gimnazije Šentvid je v okviru predmetnega projekta v letu 2022 predvideno sklepanje pogodbe s projektantom izbrane idejne rešitve za novogradnjo, na arhitekturnem natečaju izvedenim leta 2021. V letu 2023 je predvidena izdelava projektne dokumentacije za rušitev obstoječih objektov in za gradnjo novih. V letu 2024 se pridobivajo gradbena dovoljenja, začetek gradnje je predviden v letu 2025, zaključek v letu 2027. Časovni potek investicije je odvisen od usklajevanja postopkov z MOL, saj se investicija v novogradnjo stavbe za gimnazijo, ki jo financira in vodi MIZŠ in investicija v novogradnjo telovadnice za OŠ Šentvid, ki jo financira in vodi MOL, zaradi logističnih postopkov morata izvajati skoraj istočasno.

Ocenjena vrednost investicije znaša po tekočih cenah 14.968.604 evrov z DDV. Investicija bo financirana s sredstvi MIZŠ. Stroški izvedbe podzemne garaže, zunanjih športnih površin in drugih skupnih površin obeh šol, pa se bodo delili z MOL.

Vir: Ministrstvo za izobraževanje, znanost in šport

**Uvrstitev projekta 3340-22-0053 Celostna obnova grajsko-samostanskega objekta Bistra v veljavni Načrt razvojnih programov 2022–2025**

Vlada je na današnji seji v veljavni Načrt razvojnih programov 2022-2025 se skladno s podatki iz tabele uvrsti projekt št. 3340-22-0053 »Celostna obnova grajsko-samostanskega objekta Bistra«.

Ministrstvo za kulturo bo na osnovi 72. člena ZUJIK sofinanciralo celostno obnovo grajsko-samostanskega objekta Bistra – samostan Bistra, EŠD 15.

Za izvajanje investicijskega projekta št. 3340-22-0053 v obdobju 1. 4. 2022 do 31. 5. 2025 so predvidena proračunska sredstva v višini 19.496.761,30 evrov, kar predstavlja 100 % investicijske vrednosti celotnega projekta.

Namen investicijskega projekta ˝Celostna obnova grajsko-samostanskega objekta Bistra˝ je celovita prenova kompleksa, ki vključuje statično in energetsko prenovo objekta Grad Bistra. Celovita prenova je nujna zaradi zagotavljanja ustreznih delovnih pogojev zaposlenih in varnosti, tako potresne kot požarne, ter vzpostavitve sodobnih muzejskih prostorov.

Vir: Ministrstvo za kulturo

**Uvrstitev projekta 3340-22-0054 Občina Gorenja vas-Poljane - Kulturni dom Poljane v veljavni Načrt razvojnih programov 2022–2025**

Vlada je na današnji seji v veljavni Načrt razvojnih programov 2022-2025 se skladno s podatki iz tabele uvrsti projekt št. 3340-22-0054 »Občina Gorenja vas-Poljane - Kulturni dom Poljane«.

Projekt Kulturni dom Poljane je bil izbran na podlagi Javnega poziva za sofinanciranje vlaganj v javno kulturno infrastrukturo lokalnih skupnosti JP JKI 2022-2023, ki jih bo v letu 2022 in 2023 sofinancirala Republika Slovenija iz proračuna, namenjenega za kulturo, ki je bil najavljen v Uradnem listu RS št. 20/2022 z 18. 2. 20221 in objavljen na spletni strani Ministrstva za kulturo, dne 18. 2. 2022.

Namen investicije je rušitev starega in gradbeno neustreznega kulturnega doma in novogradnja večnamenskega objekta kulturnega središča Poljanske doline v Poljanah. Nov kulturni dom bo kot sodoben objekt javne kulturne infrastrukture omogočal kakovostne pogoje za razvoj kulturno umetniške dejavnosti, izboljšal dostopnost in vključenost skupnosti v kulturno in družbeno življenje doline, prezentacijo kulturne dediščine ter večjo povezavo kulture s turističnim in gospodarskim okoljem doline.

Vir: Ministrstvo za kulturo

**Uvrstitev projekta 3340-22-0055 Izgradnja večnamenskega doma v Škocjanu v veljavni Načrt razvojnih programov 2022–2025**

Vlada je na današnji seji v veljavni Načrt razvojnih programov 2022-2025 se skladno s podatki iz tabele uvrsti projekt št. 3340-22-0055 » Izgradnja večnamenskega doma v Škocjanu«.

Projekt Izgradnja novega večnamenskega doma v občini Škocjan je bil izbran na podlagi Javnega poziva za sofinanciranje vlaganj v javno kulturno infrastrukturo lokalnih skupnosti JP JKI 2022-2023, ki jih bo v letu 2022 in 2023 sofinancirala Republika Slovenija iz proračuna, namenjenega za kulturo.

Namen investicije je izgradnja večnamenskega doma v Škocjanu (dvorane s spremljajočimi prostori) s pripadajočo zunanjo ureditvijo in parkirišči v Škocjanu. Predvidena je tudi ureditev parkirišč in opornega zidu. Nov kulturni dom bo kot sodoben objekt javne kulturne infrastrukture omogočal kakovostne pogoje za razvoj kulturno umetniške dejavnosti, izboljšal dostopnost in vključenost skupnosti v kulturno in družbeno življenje v Škocjanu, prezentacijo kulturne dediščine ter večjo povezavo kulture s turističnim in gospodarskim okoljem lokalne skupnosti.

Vir: Ministrstvo za kulturo

**Ratifikacija Sporazuma med Vlado Republike Slovenije in Vlado Suverenega vojaškega bolničarskega reda svetega Janeza iz Jeruzalema, z Rodosa in Malte**

Vlada je izdala Uredbo o ratifikaciji Sporazuma med Vlado Republike Slovenije in Vlado Suverenega vojaškega bolničarskega reda svetega Janeza iz Jeruzalema, z Rodosa in Malte.

Sporazum določa splošen okvir in smernice sodelovanja na področju zdravja in zdravstvene nege, socialnega varstva in pomoči, prostovoljstva, delovanje v izrednih razmerah, kot so humanitarne in naravne nesreče. Poleg tega je v sporazumu predlagan razvoj sodelovanja na področjih zdravja, prehranske varnosti, varnosti hrane, prostovoljstva, zmanjševanja tveganja za nesreče itd.

Sporazum sta 19. maja 2022 v Rimu podpisala dr. Stanislav Raščan, državni sekretar v Ministrstvu za zunanje zadeve Republike Slovenije, in generalni sekretar za zunanje zadeve Suverenega malteškega viteškega reda veleposlanik Stefano Ronca.

Vir: Ministrstvo za zunanje zadeve

**Vlada ne podpira predloga Zakona za zmanjšanje neenakosti in škodljivih posegov politike ter zagotavljanje spoštovanja pravne države**

Vlada je sprejela Mnenje k predlogu Zakona za zmanjšanje neenakosti in škodljivih posegov politike ter zagotavljanje spoštovanja pravne države, ki ga je državnemu zboru predložila skupina 5000 volivk in volivcev. Vlada predloga zakona ne podpira.

Predlog Zakona za zmanjšanje neenakosti in škodljivih posegov politike ter zagotavljanje spoštovanja pravne države posega na področje vzgoje in izobraževanja, organiziranosti in dela policije, organizacije in dela državnega tožilstva, prevozov v cestnem prometu, financiranja kulture, kazenskega prava, prodaje in nakupa orožja, obdavčitve dohodka pravnih oseb, gradnje objektov ter pravic tujih študentov, ki živijo v Sloveniji. Vlada je v svojem mnenju podrobno po posameznih področjih predstavila razloge za nasprotovanje predlogu zakona.

Vir: Ministrstvo za finance

**Vlada sprejela spremembo Skupnega kadrovskega načrta (SKN) organov državne uprave za leti 2022 in 2023 – trajni in začasni prenosi kvot med organi državne uprave**

Vlada Republike Slovenije je na današnji seji sprejela sklep, da se Skupni kadrovski načrt (SKN) organov državne uprave za leti 2022 in 2023 spremeni, in sicer:

* dovoljeno število zaposlitev se na podlagi pisnega sporazuma med Ministrstvom za delo, družino, socialne zadeve in enake možnosti in Ministrstvom za infrastrukturo v Ministrstvu za delo, družino, socialne zadeve in enake možnosti zmanjša za eno (1) zaposlitev, v Ministrstvu za infrastrukturo pa se poveča za eno (1) zaposlitev;
* dovoljeno število zaposlitev se na podlagi pisnega sporazuma med Službo Vlade Republike Slovenije za razvoj in evropsko kohezijsko politiko in Generalnim sekretariatom Vlade Republike Slovenije v Službi Vlade Republike Slovenije za razvoj in evropsko kohezijsko politiko zmanjša za eno (1) zaposlitev, v Vladnih službah odgovornih generalnemu sekretarju Vlade Republike Slovenije (v Uradu Vlade Republike Slovenije za demografijo) pa se poveča za eno (1) zaposlitev;
* dovoljeno število zaposlitev se na podlagi pisnega sporazuma med Ministrstvom za notranje zadeve in Ministrstvom za izobraževanje, znanost in šport v Ministrstvu za notranje zadeve zmanjša za eno (1) zaposlitev, v Ministrstvu za izobraževanje, znanost in šport pa se poveča za eno (1) zaposlitev;
* dovoljeno število zaposlitev se na podlagi sklenjenega sporazuma med Ministrstvom za kmetijstvo, gozdarstvo in prehrano in Ministrstvom za zunanje zadeve v Ministrstvu za zunanje zadeve zmanjša za eno (1) zaposlitev, v Ministrstvu za kmetijstvo, gozdarstvo in prehrano pa se poveča za eno (1) zaposlitev;
* dovoljeno število zaposlitev se na podlagi pisnega sporazuma med Ministrstvom za obrambo, Generalnim sekretariatom Vlade Republike Slovenije in Uradom Vlade Republike Slovenije za oskrbo in integracijo migrantov, v Ministrstvu za obrambo zmanjša za eno (1) zaposlitev, v Vladnih službah odgovornih generalnem sekretarju Vlade Republike Slovenije (v Uradu Vlade Republike Slovenije za oskrbo in integracijo migrantov) pa se začasno, za obdobje od 12. 5. 2022 do vključno 4. 3. 2023, poveča za eno (1) zaposlitev.

S predlaganimi spremembami SKN za leti 2022 in 2023, trajnimi in začasnimi prenosi kvot med organi državne uprave, se skupno število dovoljenih zaposlitev v SKN za leti 2022 in 2022 ne spremeni.

Vir: Ministrstvo za javno upravo

**Razrešitev generalne sekretarke na MOP**

Vlada je izdala odločbo o razrešitvi mag. Vide Borovinšek s položaja generalne sekretarke v Ministrstvu za okolje in prostor z dnem 1. 6. 2022.

Mag. Vida Borovinšek je dne 30. 5. 2022 podala novo odstopno izjavo, s katero predlaga, da jo vlada Republike Slovenije z dnem 1. 6. 2022 razreši s položaja generalne sekretarke v Ministrstvu za okolje in prostor. S tem je odločba vlade z dne 25. 5. 2022 postala brezpredmetna.

Vir: Ministrstvo za okolje in prostor